Lesufi terug as Gautengse LUR vir onderwys | Netwerk24
Deur Jana Marx 31 Mei 2019 11:01
Panyaza Lesufi is na die onderwys-portefeulje in die Gautengse uitvoerende raad teruggeskuif.
David Makhura, premier van Gauteng, het twee dae gelede aangekondig dat Lesufi nie in die nuwe raad as LUR vir onderwys sal dien nie, en hy is as die LUR vir finansies aangewys.
Die nuwe LUR'e is Donderdag beëdig.
Makhura het egter Vrydagoggend in 'n mediaverklaring aangekondig dat Lesufi terug in sy ou pos is.
Makhura sê in die verklaring dat die besluit as gevolg van die publiek en die onderwyssektor se terugvoering geneem is.
"Hy sal die provinsie beter dien as hy in die onderwys-portefeulje aanbly en voortgaan met sy goeie werk om te sorg dat ons provinsie die leier is en die voortou in die transformasie neem."
Hy sê die besluit is nie ligtelik geneem nie.
Nomantu Nkomo-Ralehoko, wat by Lesufi sou oorneem, is as die LUR vir finansies en e-regering aangewys.